Vysvetlenie č. 3

Otázka č. 1  
  
Verejný obstarávateľ v Súťažných podkladoch časti C. Opis predmetu zákazky Uviedol:  
  
„Pracovné operácie sú pokosenie trávnika, odstránenie ruderálneho porastu a odstránenie stariny. Pracovné operácie sa vykonávajú v rovine alebo na svahu do 1:5 a na svahu nad 1:5 do 1:1.“  
  
Môže verejný obstarávateľ ozrejmiť rozdiel medzi operáciami na odstránenie ruderálneho porastu a odstránenie stariny? Nakoľko ruderálny porast tvoria samovoľné vzniknuté porasty rastlín, ktoré sa nachádzajú na neudržovaných pozemkoch. Z opisu, ktorý verejný obstarávateľ poskytol v súťažných podkladov sa javí, že sa jedná o totožné operácie.

**Vysvetlenie:**

* **Pod pojmom odstránenie stariny sa rozumie trávnatá plocha, ktorá nebola minimálne rok kosená a obsahuje suché vyššie časti tráv a bylín.**
* **Pod pojmom odstránenie ruderálneho porastu sa rozumie plocha, ktorá je viac rokov nekosená (zanedbané pozemky). Na ploche sa vyskytujú vyššie trávy, byliny, buriny, trvalky, divo rastúce kry menších vzrastov. Údržba si vyžaduje hlavne prácu s vyžínačom.**

Otázka č. 2:

V dokumente zverejnenom 12.6.2020 od názvom: „Úprava súťažných podkladov /zo dňa 12.6.2020/“

V časti 1/ Úprava výmer a početnosti operácií. Pre územný celok č.4 východ zverejnil informáciu:

„Verejný obstarávateľ upravuje rozlohu pokosenia trávnika v rovine alebo na svahu do 1:5 z pôvodných 577 000 m2, ponížením o 200 000 m2 na 377 000 m2 .

Verejný obstarávateľ upravuje položku odstránenie ruderálneho porastu v rovine alebo na svahu do 1:5 z pôvodných 4000 m2 na výmeru 13 300 m2 /o rozlohu kruhových objazdov a plôch v bezprostrednej blízkosti ciest/. Upravuje sa i predpokladaná početnosť operácie na 2x ročne.“

Tieto plochy sú tvorené nízko rastúcimi okrasnými stromami a krami, odolnými trvalkami, okrasnými trávami, živými plotmi a pôdopokryvnými rastlinami (ďalej len zeleň).

Je v úmysle verejného obstarávateľa do odstraňovania ruderálneho porastu zahrnúť „údržbu“ tejto zelene (hlavne odstránenie „buriny“ v bezprostrednej blízkosti porastu) nakoľko plochy na ktorej sa táto zeleň nachádza zahrnul do ruderálneho porastu?

**Vysvetlenie:**

**V položke odstránenie ruderálneho porastu v rovine alebo na svahu bola zmena, z pôvodných 4 000 m2 na 13 300 m2. Dôvodom zmeny boli plochy zelene zaradené pod ruderálny porast popri ceste a na kruhových objazdoch. Jedná sa plochy zelene, ktoré sa nekosia pravidelne pri zabezpečovaní kosenia trávnikov. Plochy sa u dodávateľa služby budú objednávať v súlade so zmluvnými podmienkami podľa potreby.**

Otázka č. 3:

V nadväznosti na výraznú zmenu - opravu plochy ruderálneho porastu v celku č. 4 žiadame o jeho špecifikáciu na mape.

Vzhľadom k tomu, že v bezprostrednej blízkosti ciest a na kruhových objazdoch v celku č.4 je „umelá“ výsadba – opísaná vyššie , žiadame špecifikovať aké práce, a v ktorých miestach zahŕňa činnosť: odstraňovanie ruderálnych porastov v bezprostrednej blízkosti ciest a na kruhových objazdoch.

**Vysvetlenie:**

* **Plocha trávnikov sa** v **dokumente zverejnenom 12.6.2020 pod názvom: Úprava súťažných podkladov zmenila z 577 000 m2 na 377 000 m2, znížila sa výmera plôch trávnika pri PSA, nakoľko mesto nebude kosiť dané pozemky. Odstránenie ruderálneho porastu sa tým pádom zvýšilo o 9 300 m2.Jedná sa o plochy v okolí ciest a kruhového objazdu, ktoré sa nekosia pravidelne.**
* **Plochy ruderálneho porastu sa nachádzajú na Automobilovej ulici a v jej blízkosti. Jedná sa o plochy porastu, ktorý sa nachádza v tesnej blízkosti ciest (v šírke 1m od okraja cesty) a stred kruhových objazdov. Do týchto výmer nie sú zarátané plochy porastu popri chodníkoch.**
* **Špecifikácia na mape v tomto štádiu nie je nutná vzhľadom na určené kritériá hodnotenia ponúk, na už zverejnenú zmenu výmery ruderálneho porastu a na uvedenie spresnenia miesta ruderálneho porastu (Automobilová ul. – viď vyššie).**

Otázka č. 4:

Verejný obstarávateľ v Súťažných podkladoch časti C. Opis predmetu zákazky Požiadavky na jednotlivé pracovné operácie: Zadefinoval operácie kosenia ako:

- Kosenie parterového trávnika

- Kosenie parkového trávnika

- Kosenie lúčneho trávnika

Môže verejný obstarávateľ zadefinovať plochy jednotlivých druhov/typov trávnatých plôch na ktorých sa požadujú jednotlivé operácie? Nakoľko dodržanie správneho cyklu kosenia (hlavne pri parterovom type trávnika) je náročnejšie.

**Vysvetlenie:**

* **Trávniky delíme do troch kategórii, podľa úrovne ošetrovania na:**
* **Parterový, alebo tzv. okrasný trávnik. Jedná sa o hustý kobercový trávnik z jemnolistých tráv, ktoré sa pravidelne kosia. Intenzita údržby je najvyššia.**
* **Parkový trávnik, alebo tzv. rekreačný trávnik je najbežnejší trávnik v rámci údržby mesta.**
* **Lúčny trávnik je najmenej náročný na údržbu. Prevažne ide o zmes tráv a bylín hlavne v okrajových častiach.**

**Na vyššie vymenovaných typoch trávnikov bude potrebné zabezpečiť pokosenie trávnikov, v prípade potreby a požiadavky je možné vykonať mulčovanie. Ruderálny porast a starina patria do iných kategórii trávnikov, preto údržba pozostáva z iných operácií.**

* **Podľa súťažných podkladov (opis predmetu zákazky) sa kosby budú realizovať v závislosti od klimatických a poveternostných podmienok, lokality a druhového zloženia trávnatého porastu tak, aby boli dosiahnuté ciele údržby trávnikov pri zohľadnení reálnej potreby verejného obstarávateľa (deklarovanou vystavením objednávky) v rámci predpokladanej početnosti kosieb v kalendárnom roku/počas účinnosti rámcovej dohody. Nie je teda nutné nateraz definovať plochy konkrétnej kategórie trávnika – čo sa bude kosiť, bude určené verejným obstarávateľom pri konkrétnej objednávke.**
* **Pokosenie trávnika – čo daná činnosť predstavuje, je určené v súťažných podkladoch, v opise predmetu zákazky..**

Otázka č. 5:

Ak verejný obstarávateľ trvá na jednotlivých typoch kosenia/operácii pri kosení tráv, tak ako ich zadefinoval v Súťažných podkladoch časti C. Opis predmetu zákazky, mal by náležite upraviť znenie článku III Rámcovej zmluvy bod 3.3. v ktorom okrem iného zadefinuje aj požadovaný typ/operácie kosenia.

**Vysvetlenie:**

* **Požadované typy/operácie sú definované v opise predmetu zákazky. Tento opis bude tvoriť prílohu č. 1 rámcovej zmluvy /pre jednotlivé časti/.**
* **Dodávateľ služby v zmysle návrhu Rámcovej zmluvy obdrží objednávku s podrobnými informáciami v zmysle bodu 3.3.**
* **Predmetné ustanovenie návrhu zmluvy tak nie je potrebné upraviť.**

Otázka č.6:

Môže verejný obstarávateľ uviesť v či predpokladá poskytnutie služieb v jednom čase na celom území (rozlohe) Mesta Trnava?

* **Áno, predpokladá.**

Otázka č.7:

Môže verejný obstarávateľ uviesť či predpokladá poskytnutie služieb v jednom čase na celom území (rozlohe) Časti predmetu zákazky (napr. súčasne kosenie aj odstraňovanie ruderálneho porastu a stariny) ?

* **Áno, predpokladá.**

Otázka č.8:

Môže verejný obstarávateľ uviesť v akom čase od vystavenia objednávky v zmysle 3.2 Rámcovej zmluvy je povinný dodávateľ nastúpiť na poskytovanie služby, nakoľko dodávateľ je povinný do dvoch dní od obdržania objednávky, písomne prostredníctvom elektronickej pošty vyrozumieť objednávateľa o harmonograme poskytovania služby.

**Vysvetlenie:**

* **Zmluvné podmienky v článku III., v bodoch 3.2 až 3.6 návrhu rámcovej dohody riešia postup objednania a lehotu plnenia objednávky.**
* **Je na dodávateľovi kedy nastúpi v zmysle ním predloženého harmonogramu. V súlade so zmluvnými podmienkami musí dodať plnenie do 14 dní od doručenia objednávky.**

Otázka č.9:

Verejný obstarávateľ v časti C. Opis predmetu zákazy opísal v požiadavky na jednotlivé pracovné operácie, V rámci požiadaviek sa zameral na úkony súvisiace s činnosťou počas kosenia a po kosení.

Môže verejný obstarávateľ ozrejmiť či predmetom obstarávanie je aj príprava – vyčistenie plochy pred kosením?

Na ploche sa môže nachádzať odpad, ktorý môže poškodiť kosačky, resp. znehodnotí pokosenú trávu a tú nebude možné náležite uložiť na skládke KO.

**Vysvetlenie:**

* **V opise predmetu zákazky je uvedené okrem iného:**

**• *Ukončenie kosby znamená, že musia byť rovnomerne – výškovo a plošne pokosené všetky trávnaté plochy, vrátane poobkášania okolo stromov a krov, vyhrabania a odvozu zhrabkov, vrátane vyčistenia pokosenej plochy od odpadkov – obaly, plastové fľaše a pod.***

* **Je na dodávateľovi, kedy si plochu kosenia vyčistí od nečistôt /pred kosbou alebo po kosbe alebo aj pred kosbou aj po kosbe alebo len pred kosbou alebo len po kosbe/, podstatné v tomto smere je, aby bola vyčistená od odpadkov.**